V. Faič, poslanec: (2002-03-21):
Novela v uvedených ustanoveniach je potrebná najmä z hľadiska vymedzenia kompetencií obcí, samosprávnych krajov či krajských a okresných úradov. Má ambíciu dosiahnuť súlad so zákonmi č. 416/2001 Z. z. o prechode niektorých pôsobností z orgánov štátnej správy na obce a vyššie územné celky, ako aj so zákonom č. 313/2001 Z. z. o verejnej službe a zákonom č. 506/2001 Z. z. o financovaní základných škôl, stredných škôl a školských zariadení. Zastávame názor, že rieši rad problémov, ktoré sa týkajú výkonu štátnej správy na úrovni samosprávnych orgánov a štátnych orgánov a ďalších legislatívnotechnických nedostatkov, ktoré vznikli v čase prípravy zákona Národnej rady Slovenskej republiky č. 416/2001, tzv. malý kompetenčný zákon. Z uvedených dôvodov je potrebné prijať navrhované zmeny na doplnenie zákona č. 542/1990 Zb., ktoré riešia výkon verejnej správy alebo štátnej správy a samosprávy na všetkých úrovniach. Taktiež ide o rozšírenie možností nadobúdania právnej subjektivity škôl a školských zariadení po 1. 7. 2002, o zosúladenie citovaného zákona so zákonom Národnej rady č. 313/2001 Z. z. o verejnej službe a už s citovanými ďalšími zákonmi, ako i o doplnení zákona Národnej rady Slovenskej republiky č. 303/1995 Z. z. o rozpočtových pravidlách. Prijatím uvedených zákonov a niektorých ustanovení, s ich účinnosťou nastala istá diskrepancia v niektorých ustanoveniach zákona č. 542 o štátnej správe v školstve a školskej samospráve a týmito zákonmi v oblasti výkonu štátnej správy v druhom stupni v oblasti vymenovania a odvolávania riaditeľov škôl a školských zariadení a ostatných vedúcich pedagogických zamestnancov. V záujme zosúladenia existujúceho právneho stavu, možnosti administratívno-technického zabezpečenia výchovno-vzdelávacieho procesu v školách a školských zariadeniach bez rozdielu zriaďovateľa a v záujme úspešnej realizácie reformy verejnej správy je potrebné upraviť kompetencie zriaďovateľov, ale aj orgánov štátnej správy, t. j. okresných a krajských úradov. Keďže obce budú zriaďovateľmi materských škôl, základných škôl, centier voľného času, základných umeleckých škôl a ďalších školských zariadení, ak prejdú ustanovenia, ktoré sú v novele, bude potrebné, aby z tohto dôvodu a ekonomického a účelnejšieho vynakladania finančných prostriedkov obce mohli zriaďovať strediská služieb v škole samotné. Strediská služieb v škole zriadené obcou by v zmysle ustanovenia § 40 zákona č. 279/93 Z. z. mohli poskytovať svoje služby všetkých školám a školským zariadeniam na území okresu, v ktorom sa obce nachádzajú, ak o to požiadajú. Ďalej sa odstraňuje nedostatok v zriaďovaní centier voľného času, keď sa táto kompetencia zrušila na krajských úradoch a nepresunula sa na samosprávne kraje. Osobitne chcem zvýrazniť, že tento návrh rieši aj problematiku uvádzania národností v pedagogickej dokumentácii škôl a školských zariadení, pretože súčasné legislatívne prostredie neumožňuje školám a školským zariadeniam zisťovať a viesť evidenciu o národnosti, ku ktorej sa žiak alebo jeho zákonný zástupca hlási. Tento údaj je chránený proti zneužitiu príslušným ustanovením zákona č. 542 v znení neskorších predpisov, je potrebný na uplatnenie si práva občanov Slovenskej republiky na ich vzdelávanie v materinskom jazyku. V procese prechodu niektorých pôsobností zo štátnej správy na samosprávne orgány bolo nutné vyriešiť proces administratívneho spracovania agendy týkajúcej sa miezd a pracovnoprávnych problémov pedagogických a nepedagogických zamestnancov na úrovni okresných úradov, a to vo vzťahu ku školách a školským zariadeniam, ktoré sú právnickými osobami, a taktiež vo vzťahu ku školám a školským zariadeniam, ktoré nie sú právnickými osobami. Navrhovanou úpravou sa vytvára priestor na prechod na právnickú osobu i základným umeleckým školám, ktoré nemajú všetky študijné odbory. Z dôvodu ekonomického riešenia tohto problému však uvádzame minimálny počet žiakov 150 takejto školy, pri ktorom možno udeliť právnu subjektivitu. Prijatie návrhu zákona nebude mať dosah na verejné financie, zamestnanosť a stav životného prostredia a taktiež si nevyžiada potrebu ďalších krokov, či už vydania vykonávacích právnych predpisov, alebo materiálno-technických a organizačných zmien. Prosím vás preto, vážené kolegyne a kolegovia, o podporu tohto návrhu zákona. I. Presperín, podpredseda NR SR: Ďakujem pekne, pán poslanec Faič. Prosím pani poslankyňu Rusnákovú ako spoločnú spravodajkyňu. E. Rusnáková, poslankyňa: Vážené panie poslankyne, vážení páni poslanci, dovoľte mi, aby som podľa § 73 ods. 1 Národnej rady Slovenskej republiky č. 350/1996 Z. z. o rokovacom poriadku vystúpila v prvom čítaní návrhu poslancov NR SR Vladimíra Faiča a Vladimíra Bajana na vydanie zákona, ktorým sa mení a dopĺňa zákon č. 542/1990 Zb. o štátnej správe v školstve a školskej samospráve v znení neskorších predpisov (tlač 1396), ako spavodajkyňa určená Výborom NR SR pre vzdelanie, vedu, mládež a šport. Úvodom Vás chcem informovať o skutočnosti, že predmetný návrh zákona, ktorým sa mení a dopĺňa zákon č. 542/1990 Zb., bol doručený poslancom Národnej rady dňa 22. februára 2002, čím boli splnené podmienky určené § 72 ods. 1 zákona o rokovacom poriadku Národnej rady Slovenskej republiky. Predseda Národnej rady Slovenskej republiky posúdil, či návrh zákona spĺňa náležitosti podľa § 70 ods. 1 zákona NR SR o rokovacom poriadku a podľa legislatívnych pravidiel, a zaradil ho na rokovanie tejto schôdze. Ako spravodajkyňa k tomuto prvému čítaniu si osvojujem stanovisko, že predmetný návrh zákona spĺňa náležitosti návrhu zákona uvedené v § 67 a 68 zákona NR SR o rokovacom poriadku, ako i náležitosti určené v legislatívnych pravidlách. Cieľom predkladanej právnej normy je zosúladiť už prijaté právne normy: zákon č. 416/2001 Z. z. o prechode niektorých pôsobností z orgánov štátnej správy na obce a vyššie územné celky, zákon č. 313/2001 Z. z. o verejnej službe a zákon č. 506/2001 Z. z. o financovaní základných a stredných škôl a školských zariadení. Navrhovaná právna úprava chce dosiahnuť, aby dosah a uplatnenie v praxi boli bezproblémové a aby financovanie školstva podľa normatívneho princípu, reforma verejnej správy a uplatnenie zákona o verejnej službe v oblasti školstva mali pozitívny priebeh. Jej cieľom je riešiť aj otázku uvádzania národností na vysvedčeniach základných a stredných škôl. Vážený pán predsedajúci, s ohľadom na oprávnenia, ktoré pre mňa ako spravodajkyňu vyplývajú z § 73, odporúčam Národnej rade, aby v zmysle § 73 ods. 3 písm. c) rokovacieho poriadku sa Národná rada uzniesla na tom, že návrh poslancov Vladimíra Faiča a Vladimíra Bajana na vydanie zákona, ktorým sa mení a dopĺňa zákon SNR č. 542/1990 Zb. o štátnej správe v školstve a školskej samospráve v znení neskorších predpisov, prerokuje v druhom čítaní. Ďakujem. I. Presperín, podpredseda NR SR: Ďakujem. Prosím, aby ste zaujali miesto pre spravodajcov. Otváram rozpravu k tomuto bodu programu. Hlási sa pán poslanec Mesiarik ústne. Pýtam sa, kto sa hlási ďalší vzhľadom na to, že písomne nikto nebol prihlásený. Poprosím aj tretieho navrhovateľa Ferka Mikloška, aby prišiel do rokovacej sály, nech sa páči, ako navrhovateľ zákona. M. Mesiarik, poslanec: Vážený pán podpredseda, vážené poslankyne, poslanci, chcem sa vyjadriť k tlači 1367, teda k návrhu pána poslanca Mikloška a pani Pčolinskej na vydanie zákona, ktorým sa mení zákon č. 542. Musím konštatovať, že ani dôvodová správa, ale ani vystúpenie predkladateľa nepredniesli a nepriniesli dostatočné fakty a argumenty a jasné dôvody, prečo takýto návrh zákona sa predložil a čo vlastne tento návrh zákona prinesie pre samotné školstvo. Nemyslím si, že veta, ktorú tu predkladateľ predniesol, a argumentácia, že treba častejšie meniť riaditeľov škôl a zariadení, že automaticky prinesie pozitívne výsledky v školstve. Dokonca sa obávam, že na malých školách v obciach, kde je niekoľko zamestnancov, to môže narobiť problémy tzv. nezdravej súťaže, osočovania, naruší to vzťahy a nevedie to k ničomu. Chcem len pripomenúť, že aj doterajšia legislatíva zákon č. 542/1990 Zb. a následne v znení zákona č. 416/2001 Z. z. v § 3 ods. 4 dáva dostatočný priestor na to, aby riaditeľ, keď si neplní povinnosti, bol odvolaný. Dokonca je tam priestor, že na návrh inšpektora môže byť odvolaný. Takže si nemyslím, žeby tento návrh priniesol pozitívne dôsledky v školstve. Okrem toho upozorňujem na zvýšenie nákladov na štátny rozpočet, pretože takýmto riaditeľom bude treba platiť odstupné, pokiaľ budú odchádzať. A obávam sa, že väčšinou budú odchádzať. Takže nedá sa to vyčísliť a nie je to vyčíslené ani v tomto materiáli. A keď si zoberiete, že len tretina každých päť rokov bude mať vyplatené odstupné, mohol by to byť problém. Z toho dôvodu zastávam názor a navrhujem, aby Národná rada prijala rozhodnutie nepokračovať v rokovaní o tomto návrhu, hovorím o tlači 1367. Ďakujem. I. Presperín, podpredseda NR SR: Ďakujem. Vyhlasujem rozpravu za... Pani poslankyňa Tóthová s faktickou poznámkou.